PROJEKTNI ZADATAK

1. Osnovni podaci

DOO „Regionalni vodovod Crnogorsko primorje“ iz Budve – Naručilac, je privredno društvo u državnom vlasništvu, čiji je osnivač Vlada Crne Gore. Društvo je registrovano u Centralnom registru privrednih subjekata Poreske uprave Crne Gore pod registarskim brojem 50929670, a pretežna djelatnost Društva (osnovna djelatnost) je djelatnost regionalnog vodosnabdijevanja Crnogorskog primorja i drugih područja koja obuhvata zahvatanje vode za piće iz izvorišta za regionalno vodosnabdijevanje, mjerenje, pripremu (tretman) i dovođenje zahvaćene vode do mjesta priključka na lokalne vodovodne mreže, odnosno mjesta priključenja drugih korisnika i mjerenje isporučene vode u skladu sa zakonom.

Shodno osnivačkim aktima, DOO „Regionalni vodovod Crnogorsko primorje“, pored vršenja osnovne djelatnosti:
1) organizuje poslove za izgradnju i investiciono održavanje sistema regionalnog vodosnabdijevanja; 
2) vrši tekuće održavanje sistema regionalnog vodosnabdijevanja; 
3) upravlja sistemom regionalnog vodosnabdijevanja i projektima unaprjeđenja i razvoja tog sistema;
4) obezbjeđuje tehničku ispravnost i kontinuirano funkcionisanje sistema regionalnog vodosnabdijevanja; 
5) obezbjeđuje zaštitu sistema regionalnog sistema vodosnabdijevanja u skladu sa Zakonom o regionalnom vodosnabdijevanju Crnogorskog primorja i posebnim propisima;
6) obezbjeđuje ispitivanje kvaliteta vode koju isporučuje korisnicima; i
7) vrši druge poslove u vezi sa obavljanjem i unaprjeđenjem osnovne djelatnosti.

DOO „Regionalni vodovod Crnogorsko primorje“ posjeduje sljedeću imovinu:
· oko 130 km cjevovoda sa preko 400 objekata na cjevovodu (odvojci, mjerno-regulacioni blokovi, šahte sa vazdušnim ventilima, muljni ispusti, anker blokovi i sl.);
· vodozahvat i postrojenje za proizvodnju vode „Bolje sestre“
· 4 pumpne stanice instalisane snage 7,0 MW;
· 5 trafostanica visokog napona;
· 13 rezervoara ukupnog kapaciteta 22.500 m3;
· hidro-tehnički tunel „Sozina“, dužine 4,2 km;
· zemljište, upravna zgrada itd.

Izgradnja sistema regionalnog vodosnabdijevanja Crnogorskog primorja je finansirana iz sredstava domaćeg učešća, kao i iz kredita koji su ugovoreni sa međunarodnim finansijskim institucijama - Evropskom bankom za obnovu i razvoj - EBRD, Svjetskom bankom i Abu Dhabi Fondom za razvoj. DOO „Regionalni vodovod Crnogorsko primorje“, shodno Zakonu o reviziji Crne Gore se klasifikuje kao srednje pravno lice i kao subjekt o javnog interesa, te po tom osnovu ima obavezu revizije finansijskih izvještaja. Takođe, shodno sporazumima sa međunarodnim finansijskim institucijama, tokom perioda otplate kredita, ovo Društvo je dužno da međunarodnim bankama redovno dostavlja revizorske izvještaje, koji su sačinjeni od strane revizorskih kuća koje su prihvatljive tim institucijama.

2. Ciljevi

Obaveze Konsultanta – Revizora, shodno Ugovoru i ovom Projektnom zadatku, jesu revizija sljedećih elemenata:

Arhiva (evidencije), računa i finansijskih izvještaja (bilansa uspjeha i stanja, izvještaja o prihodima i troškovima i drugim izvještajima s tim u vezi) za sljedeću fiskalnu godinu:
· 2026.

Revizija treba da bude sprovedena u skladu sa Zakonom o reviziji i Međunarodnim standardima revizije (ISA) i treba da obuhvati ispitivanje onih transakcija i postojanja, vlasništva i procjene imovine i odgovornosti, koje Konsultant – Revizor bude smatrao neophodnim.

DOO „Regionalni vodovod Crnogorsko primorje“ će po prijemu izvještaja Revizora za svaki gore navedeni period, isti proslijediti međunarodnim finansijskim institucijama na odobrenje. Napominje se da izvještaji o reviziji, koje sačine revizori treba da budu urađeni sa onoliko detalja koliko banka može zahtijevati.

3. Obim usluga za potrebe revizije DOO „Regionalni vodovod Crnogorsko primorje“

Društvo mora pripremiti finansijske izvještaje u skladu sa Međunarodnim standardima finansijskog izvještavanja (IFRS) izdatim od strane Međunarodnog odbora za standarde finansijskog izvještavanja (IASB) i prihvaćenim od strane države Crne Gore. Uporedne cifre u finansijskim izvještajima treba da budu pripremljene uz primjenu svih Međunarodnih računovodstvenih standarda. Trenutne i uporedne cifre moraju biti izražene u eurima, zvaničnoj valuti u Crnoj Gori.

Kako bi razmotrio prethodno navedena pitanja, pripremio izvještaje i formirao mišljenje, Konsultant-Revizor mora provjeriti sljedeće:
(a) da li se u Društvu na adekvatan način vrše knjigovodstvene aktivnosti;
(b) da li su bilans stanja i bilans uspjeha u saglasnosti sa knjigovodstvenom dokumentacijom i prinosom;
(c) da li je pribavio sve podatke i objašnjenja koja smatra neophodnim za potrebe vršenja revizije.

Društvo je u obavezi da Konsultantu-Revizoru stavi na raspolaganje, kad god je potrebno, sve računovodstvene podatke Društva, sve ostale relevantne podatke, uključujući i zapisnike sa sastanaka rukovodstva i osnivača, kao i informacije i objašnjenja koja revizori smatraju neophodnim za obavljanje svojih dužnosti. Odgovornost Konsultanta-Revizora jeste da rukovodstvo Društva izvijesti o tome da li, po njegovom mišljenju, finansijski izvještaji po svim pitanjima vjerno prikazuju finansijsku situaciju Društva za fiskalnu godinu u skladu sa Međunarodnim računovodstvenim standardima i ostalim profesionalnim standardima.

Finansijski izvještaji su obaveza rukovodstva Društva. U ovom pogledu, rukovodstvo Društva je odgovorno za pravilno bilježenje svih transakcija u knjigovodstvenoj dokumentaciji kao i za uspostavljanje i vršenje interne kontrole u mjeri koja je dovoljna za pripremu finansijskih izvještaja u saglasnosti sa svim važećim opšte prihvaćenim računovodstvenim principima. Revizija finansijskih izvještaja ne oslobađa rukovodstvo Društva ove odgovornosti. Rukovodstvo Društva je takođe u obavezi da, na njegov zahtjev, Konsultantu-Revizoru obezbijedi pristup cjelokupnoj originalnoj računovodstvenoj dokumentaciji i relevantnim podacima kao i osoblju na koje može usmjeriti svoja ispitivanja.

Konsultantov-Revizorov rad može varirati u zavisnosti od nalaza do kojih dođe u toku postupka revizije. U skladu s navedenim, on može modifikovati obim revizije, izmijeniti njen fokus i predložiti pitanja na koja posebno treba obratiti pažnju u okviru revizije, kako okolnosti nalažu. 

Podaci koje rukovodstvo Društva koristi prilikom izrade finansijskih izvještaja neizostavno obuhvataju činjenice ili zaključke koji sami po sebi nijesu sadržani u računovodstvenoj evidenciji. Kao dio uobičajene revizorske procedure, Konsultant-Revizor će zatražiti od viših zvaničnika Društva da u pisanoj formi potvrde takve činjenice ili zaključke u vezi sa pitanjima koja imaju značajan uticaj na finansijske izvještaje.

Konsultant-Revizor mora nastojati da reviziju planira tako što će uzeti u obzir mogućnost da će uočiti materijalne netačne iskaze u finansijskim izvještajima ili računovodstvenoj dokumentaciji (uključujući ma koje materijalne netačne iskaze koji nastaju kao rezultat pronevjera, prevare i nepravilnosti, greške i nepostupanja u skladu sa zakonom i propisima). Istraživački rad revizora može dovesti do otkrića pronevjera, prevare i nepravilnosti, grešaka i nepostupanja u skladu sa zakonskim propisima, i ukoliko do toga dođe, revizor će o tome izvijestiti Naručioca.

Svrha revizije nije nužno otkrivanje značajnih slabosti u sistemu internih finansijskih kontrola Društva. Međutim, Konsultant-Revizor je u obavezi da, nakon posljednje posjete Društvu, Naručioca u pisanoj formi obavijesti o tim bitnim slabostima u sistemima funkcionisanja Društva ili drugim poslovnim pitanjima, koje uoči u toku svojih uobičajenih revizorskih aktivnosti, a na koje je, po njegovom mišljenju, neophodno skrenuti pažnju rukovodstvu Društva.

Revizori će izraziti svoje mišljenje o finansijskim izvještajima Društva i, uz mišljenje, revizor će pripremiti i „pismo rukovodstvu“ u kojem će izložiti sljedeće: 
(a) komentare i zapažanja do kojih je došao prilikom pregleda knjigovodstvene evidencije, sistema i kontrola u toku postupka revizije; 
(b) identifikovati konkretne nedostatke i slabosti u sistemima i postupcima kontrole kao i dati preporuke u cilju otklanjanja istih;
(c) izvijestiti rukovodstvo Društva o nepostupanju u skladu sa bilo kojom finansijskom odredbom relevantnog ugovora o finansiranju;
(d) obavijestiti rukovodstvo Društva o svim pitanjima koja je uočio u toku postupka revizije;
(e) ukazati rukovodstvu Društva na bilo koja druga pitanja koja smatra relevantnim; i 
(f) uključiti komentare rukovodstva Društva u konačnu verziju pisma rukovodstvu.

4. Opšte napomene

I. Odgovornost za izradu finansijskih izvještaja i njihovo adekvatno objelodanjivanje snosi rukovodstvo DOO „Regionalni vodovod Crnogorsko primorje“. Ovo podrazumijeva vođenje odgovarajuće knjigovodstvene evidencije i vršenje internih kontrola, selekciju i primjenu računovodstvenih politika kao i čuvanje imovine Društva. Kao dio postupka revizije, revizor će zatražiti pisanu potvrdu rukovodstva Društva o prezentacijama koje iznosi pred revizora, a koje su u vezi sa ovim postupkom. 
II. DOO „Regionalni vodovod Crnogorsko primorje” će u potpunosti sarađivati sa revizorom i staviće mu na raspolaganje svu evidenciju, dokumentaciju i druge podatke koje bude tražio, a koji su relevantni za postupak revizije. Revizoru mora biti obezbijeđen pristup svim pravnim dokumentima, korespondenciji kao i svim drugim informacijama, a koje on bude smatrao neophodnim. Takođe je neophodno pribaviti i potvrde o utrošenim i preostalim sredstvima u Banci kao i o utrošenim sredstvima od drugih donacija, zajmova ili grantova.
III. Vrlo je poželjno da revizor bude upoznat sa relevantnim smjernicama međunarodnih finansijskih institucija, koje pružaju objašnjenja zahtjeva banke po pitanju finansijskog izvještavanja i revizije.

5. Izvještaji i rokovi realizacije istih

U cilju blagovremene pripreme i dostave revizorskih izvještaja, Konsultant-Revizor mora početi sa posjetama Društvu i radom na terenu u vremenskom roku koji će mu biti dovoljan da izvještaj završi i dostavi ga Naručiocu. Procijenjeni rokovi za dostavu nacrta i finalne verzije revizorskog izvještaja dati su u tabeli u tekstu niže, i Konsultant je u obavezi da postupi u skladu sa postavljenim rokovima:

	Revizija DOO „Regionalni vodovod Crnogorsko primorje”

	

	Izvještaj za 2025. godinu
	Datum završetka

	Nacrt izvještaja revizora 
	31. maj.2027.

	Konačni izvještaj revizora
	15. jun 2027.

	



Nacrt izvještaja revizora dostavljaju se Naručiocu na komentare. Revidovani dokumenti biće dostavljeni Naručiocu kao Konačni izvještaji revizora.

Svi konačni izvještaji revizora treba da budu dostavljeni u vidu jednog (1) originalnog primjerka i tri (3) kopije, na engleskom i na crnogorskom jeziku, u štampanoj formi i u digitalnoj formi. 

Konsultant – Revizor će procijeniti troškove izrade svakog od izvještaja u odnosu na vrijeme koje je proveo sa svojim partnerima i osobljem kao i na osnovu nivoa upotrebljenih vještina i odgovornosti. U tom smislu, cijena izvještaja revizora treba da obuhvati novčanu naknadu i nadoknadu svih pripadajućih troškova. Na tom osnovu, Konsultant – Revizor će napraviti rekapitulaciju obračunatih cijena (bez PDV-a) i prikazati ukupnu cijenu za tu godinu. Vrednovanje ponuda će biti izvršeno na osnovu ukupne ponuđene cijene za period za koji se revizija sprovodi.

6. Podaci, lokalne usluge, osoblje i prostorije

Koordinacija i upravljanje uslugama revizije predstavljaju odgovornost Naručioca i predstavnici Naručioca biće ovlašćeni za svakodnevnu vezu i koordinaciju sa Konsultantom.
Predstavnici Naručioca treba da daju Konsultantu sve postojeće informacije, podatke, izvještaje, svu evidenciju, račune i finansijske izvještaje koji su im dostupni, kao i da pruže svu moguću pomoć. Informacije, podaci, izvještaji i dr. navedeno u tekstu gore, treba da budu neograničeno na raspolaganju Konsultantu u toku realizacije ugovora. 

Baza projekta je u Budvi, mjestu u kojem se nalazi upravna zgrada Naručioca. Naručilac će obezbijediti Konsultantu neophodan kancelarijski prostor u toku perioda izrade izvještaja revizora. Od Konsultanta se očekuje da se sam pobrine za sopstveni smještaj u toku perioda trajanja Ugovora. 

	R.B.
	Opis predmeta nabavke, 
odnosno dijela predmeta nabavke
	Bitne karakteristike predmeta nabavke u pogledu kvaliteta, performansi i/ili dimenzija
	Jedinica mjere
	Količina 

	1
	Izrada revizorskog izvještaja za fiskalnu 2026. godinu
	/
	paušalno
	100%



[bookmark: _GoBack] Ponuđači dostavljaju ponudu za izradu revizorskog izvještaja za fiskalnu 2026. godinu, pri čemu maksimalna vrijednost ponude ne može biti veća od procijenjene vrijednosti nabavke od 7.900,00 EUR bez uračunatog PDV-a.

